GT Ligako 2021eko denboraldia

GT Ligako 2021eko denboraldia Galiziako Traineruen Liga edo Ipar-mendebaldeko Traineruen Liga arraun lehiaketaren hemezortzigarren denboraldia izan zen. Gizonen kasuan, lehen mailako txapelketa ekainaren 26an hasi zen Muros herriko uretan eta Teresa Herrera Banderarekin amaitu zen abuztuaren 28an; bigarren mailak, aldiz, Vigon ekin zion lehiari uztailaren 3an eta lehenengo mailakoekin batera amaitu zen Coruñako itsasoan. Emakumeen kasuan, bestalde, ontziak uztailaren 4an uretaratu ziren Arousako itsasarrean eta ligako gainontzeko traineruekin batera lehorreratu ziren Coruñan. Guztira, 35 estropada jokatu ziren. 2021ekoa, baina, lehiaketa ez-ohikoa izan zen, COVID-19 pandemiak zenbait estropada baldintzatu baitzituen; esate baterako, gizonen goren mailako hiru ontzik ezin izan zuten arraun egin astebururen batean. Hala eta guztiz ere, 31 ontzi aritu ziren txapelketan (aurreko denboraldian baino 9 gehiago), 8 emakumeen ligan, 12 lehen mailan eta 11 bigarrenean.

Emakumeen ligako txapeldun Cabo da Cruz trainerua izan zen. Boiroko neskek aurreko denboraldian irabazitako garaikurra altxa zuten berriro ere eta, guztira, 72 puntu eta 6 bandera eraman zituzten herrira. Dena den, azkenean ezin izan zuten urtea borobildu, Euskotren Ligara igotzeko play-offean laugarren izan baitziren. Ohorezko txanda 3 bandera lortu zituen Chapelak, bakarra lortu zuen Perillok eta lehiara bueltatu berri zen Tiránek osatu zuten.

Gizonen denboraldiko txapeldun nagusia, bestetik, Moañako arraun elkartea izan zen, Sociedad Deportiva Samertolameu. Guztira, 151 puntu lortu eta jokoan zeuden 13 banderetatik 11 irabazi zituen, tartean Teresa Herrera Bandera. Dena den, A Tercako arraunlarientzat ere ez zen urte borobila izan, TKE Ligara igotzeko kanporaketan ez baitzuten esperotako emaitza lortu. Txapeldunordea, aldiz, Bueu elkartea izan zen. Gorriek 136 puntu eskuratu eta moañarrek irabazi ez zituzten 2 banderak eraman zituzten herrira. Gainera, play-offean Samertolameurekin batera aritu ziren arraunean; hala ere, ez batak, ez besteak, ez zuten lehen mailan aritzeko txartela lortu. Ohorezko txanda, azkenik, Cabo da Cruzen B traineruak eta Mecosek osatu zuten.

Sailkapenaren beheko aldean, bestetik, Perillok eta Murosek maila galdu zuten. Oleirosko mutilak izan ziren, hain zuzen ere, ligako motelenak eta, ondorioz, zuzenean jaitsi ziren B ligara. Murostarrek, aldiz, 4 puntu gehiago lortu zituzten (nahiz eta arraun egin zuten 12 estropadetatik 7etan azkenak izan), eta zuzeneko jaitsiera saihestea lortu zuten. Dena den, kanporaketan Esteirana eta Mugardos ontzien atzetik gelditu ziren eta, ondorioz, 2022ko denboraldian bigarren mailan parte hartu beharko dute. 

Azkenik, B ligari dagokionez, Club de Remo Narónek nagusitasun osoz irabazi zuen txapelketa eta hurrengo denboraldian goreneko mailan arituko da. Play-offean bigarren gelditu zen Mugardos txapeldunordeak, ordea, ez zuen igoera lortu hasiera batean, bere postua TKE Ligatik zetorren Tiránek bete baitzuen; baina azkenean Esteirana elkarteak utziko zuen hutsunea beteko zuen 2022an.

A Liga

Partaideak 
Guztira, 12 elkarte izan ziren hemezortzigarren denboraldian parte hartu zutenak; horietatik 7 coruñarrak ziren eta 5, aldiz, pontevedrarrak. Aurreko denboraldiarekin alderatuz gero, berritasuna Cesantes, Puebla eta Perillo elkarteen parte hartzea izan zen. Hain zuzen ere, hiru arraun taldeak izan ziren azkarrenak 2020ko B ligan. Tiránek, bestetik, igoera play-offean 2021eko TKE Ligan arraun egiteko txartela lortu zuen.

Estropadak 
Denboraldi honetan 13 estropada eta bandera izan ziren jokoan.

Sailkapena 

1 Cesantes, Perillo eta Vilaxoán asteburu banatan ez ziren lehian aritu taldean COVID-19 positibo bat izateagatik. Araututakoaren arabera, kale egin zuten estropadetan ere puntuak jaso zituzten, kasu horietan ordura arte batezbeste zeramatzaten puntuak borobilduta.

Jaitsiera/Igoera play-offa 
Kanporaketa honetan lau ontzik hartu zuten parte: B ligan hurrenez hurren bigarren eta hirugarren postuan gelditu ziren Mugardosek eta Cedeirak; eta lehenengo mailan hamargarren eta hamaikagarren egin zuten Esteiranak eta Murosek. Hasiera batean lau elkarteetatik batek baino ez zuen lortuko hurrengo denboraldian lehen mailan arraun egiteko txartela, Esteiranak, izan ere, jokoan zegoen beste postua TKE Ligatik jaitsitako Tiránek bete zuen. Hala ere, Murosko elkarteak 2022an lehorrean gelditzea erabaki zuenez, play-offean bigarren gelditu zen Mugardosek hartu zuen bere postua.

1 Esteirana elkartea lehorrean geldituko zen 2022ko denboraldian eta bere lekua Mugardosek beteko zuen.

B Liga

Partaideak 
Guztira, 11 elkarte izan ziren B ligaren hamargarren denboraldian parte hartu zutenak; horietatik 5 coruñarrak ziren, beste 5 pontevedrarrak eta azkenekoa asturiarra. Aurreko denboraldiarekin alderatuz gero, Castropol, Chapela eta Narón arraun elkarteak izan ziren errepikatu zuten bakarrak, gainontzeko ontziak 2020an lehorrean gelditu baitziren COVID-19 pandemiaren ondorioz.

Estropadak 
Denboraldi honetan 13 estropada eta bandera izan ziren jokoan.

Sailkapena 

1 Chapela, Amegrove eta Narón ez ziren zenbait jardunalditan lehian aritu taldean COVID-19 positibo bat izateagatik. Araututakoaren arabera, kale egin zuten estropadetan ere puntuak jaso zituzten, kasu horietan ordura arte batezbeste zeramatzaten puntuak borobilduta.

Emakumeen Liga

Partaideak 
Guztira, 8 elkarte izan ziren emakumeen ligaren hamargarren denboraldian parte hartu zutenak; horietatik 6 coruñarrak ziren eta 2 pontevedrarrak. Aurreko denboraldiarekin alderatuz gero, Puebla, Mugardos eta Náutico de Riveira arraun elkarteen itzulera izan zen albiste, hirurak lehorrean gelditu baitziren 2020an.

Estropadak 
Denboraldi honetan 10 estropada eta bandera izan ziren jokoan.

Sailkapena 

1 Perillo eta Rianxo ez ziren asteburu banatan lehian aritu taldean COVID-19 positibo bat izateagatik. Araututakoaren arabera, kale egin zuten estropadetan ere puntuak jaso zituzten, kasu horietan ordura arte batezbeste zeramatzaten puntuak borobilduta.
2 Chapelak ez zuen parte hartu Euskotren Ligara igotzeko play-offean.

Erreferentziak

Ikus, gainera 
 Galiziako Traineruen Liga
 TKE Ligako 2021eko denboraldia
 KAE Ligako 2021eko denboraldia

Kanpo estekak 
 GT Ligaren webgunea

GT Liga
G